KIRJALLINEN KYSYMYS E-3567/98

esittäjä(t): Konstantinos Hatzidakis (PPE) komissiolle

(1. joulukuuta 1998)

Aihe: Keski- ja Itä-Euroopan maista Euroopan unioniin tuotavilla naisilla käytävä kauppa

Viime vuosina on ollut huomattavissa levottomuutta herättävä naisilla käytävän kaupan kasvu, jonka tavoitteena on lähinnä toimittaa naisia Keski- ja Itä-Euroopasta prostituoiduiksi Euroopan unionin jäsenvaltioihin, myös Kreikkaan. Kreikassa tämä ilmiö on viime aikoina todellakin saavuttanut levottomuutta herättävät mittasuhteet. Yhteisön talousarviossa on budjettikohta B3-4109, jolla pyritään muun muassa rahoittamaan tämän ilmiön torjumistoimia.

Voisiko komissio kertoa minulle:

1. Mitä ja minkätyyppisiä ohjelmia tähän mennessä on rahoitettu budjettikohdan B3-4109 määrärahoilla ja mitkä maat ovat hyötyneet niistä?

2. Aikooko komissio ryhtyä tulevaisuudessa lisätoimiin ja tehokkaampiin toimiin tämän ilmiön ehkäisemiseksi ja torjumiseksi ja mikäli se aikoo näin tehdä, mitä nämä toimet voisivat olla?

3. Aikooko komissio ottaa asian esiin jäsenyyttä edeltävien neuvottelujen yhteydessä jäsenehdokasmaiden kanssa?

4. Voisivatko toimet, joilla pyritään torjumaan naisilla käytävän kaupan ilmiötä, tulla hyväksytyiksi yhteisrahoituksen piiriin seuraavassa tavoitteen 1 piiriin kuuluvia alueita koskevien yhteisön tukikehysten sarjassa?

Komission jäsenen Anita Gradininkomission puolesta antama vastaus

(21. tammikuuta 1999)

1. ja 2. Komissio on samaa mieltä arvoisan parlamentin jäsenen kanssa naisilla käytävästä kaupasta seksuaalista hyväksikäyttöä varten, ja pitää sitä olennaisena ihmisoikeuksien rikkomisena.

Komissio antoi 9. joulukuuta 1998 neuvostolle ja parlamentille tiedonannon lisätoimista naisilla käytävän kaupan torjumiseksi(1). Se on jatkoa marraskuussa 1996(2) annetulle ensimmäiselle tiedonannolle ja siinä esitetään laaja toimintaohjelma jo olemassa olevien aloitteiden lujittamiseksi sekä ennen kaikkea yhteistyön kehittämiseksi jäsenyyttä hakevien valtioiden kanssa, sillä on huomattu, että Keski- ja Itä-Euroopan maista yhteisöön toimitettujen naisten määrä on kasvanut huomattavasti. Komissio aikoo jatkaa PHARE-ohjelmaa, tukea aloitteita, jotka parantavat jäsenyyttä hakevien valtioiden oikeudellista kehystä ja rakennekapasiteettia oikeus- ja sisäasioissa, jotta ne lähestyisivät yhteisön säännöstöä, ja rohkaista konkreettisia, naisilla käytävää kauppaa torjuvia hankkeita.

Komissio lisäksi valvoo Daphne-ohjelmaa (budjettikohta B3-4109), jonka avulla yritetään tukea valtiosta riippumattomia järjestöjä kaiken lapsiin, nuorisoon ja naisiin kohdistuvan väkivallan, myös seksuaaliseen hyväksikäyttöön tähtäävän kaupan, torjumisessa. Vuodesta 1997 lähtien 10 hanketta kohdistui suoraan naisilla käytävään kauppaan ja lukuisat muut hankkeet kohdistuivat siihen välillisesti. Komissio antoi 20. toukokuuta 1998 ehdotuksen neuvoston päätökseksi(3) yhteisön laajuista lapsiin, nuoriin ja naisiin kohdistuvaan väkivaltaan liittyvän jäsenvaltioiden torjuntatoiminnan tukemista koskevasta yhteisön keskipitkän aikavälin toimintaohjelmasta (Daphne-ohjelma), joka pitäisi toteuttaa vuosina 2000-2004, siihen käytettävien kokonaisvarojen ollessa 25 miljoonaa ecua. Tämä mahdollistaisi paremman koordinaation, koheesion ja jatkuvuuden naisilla käytävän kaupan torjumisessa.

Komissio vastaa myös STOP-ohjelmasta. Se perustuu 29. marraskuuta 1996 aloitettuun yhteiseen toimintaan ja on ihmiskaupan ja lasten seksuaalisen hyväksikäytön torjumisesta vastaaville tarkoitettu edistämis- ja vaihto-ohjelma. Vuodesta 1996 lähtien 24 projektia on kohdistunut naisilla käytävään kauppaan.

Komissio aikoo kannustaa sekä STOP- että Daphne -ohjelmien avaamista jäsenyyttä hakeville valtioille. Lisäksi jäsenyyttä hakevat valtiot jo osallistuvat merkittävään määrään STOP-projekteja.

3. Laajentumisprosessin yhteydessä jäsenyyttä hakevien valtioiden on pantava täytäntöön kolmannen pilarin yhteisön säännöstö tässä asiassa, erityisesti 24. helmikuuta 1997 hyväksytty yhteinen toiminta(4) ihmiskaupan ja lasten seksuaalisen hyväksikäytön vastaisesta toiminnasta. Tämän yhteisen toiminnan päätavoite on parantaa jäsenvaltioiden rangaistusmenettelyjä ja niiden oikeudellista yhteistyötä ihmiskaupan vastustamisen puitteissa.

4. Komissio luetteli 9. joulukuuta 1998 antamassa tiedonannossaan erilaisia rahoitusvälineitä, jotka pitäisi mobilisoida sellaisten projektien, kuten naisilla käytävän kaupan ennalta ehkäisemisen ja torjumisen tukemiseksi. Komissio ei kuitenkaan usko, että aluerahasto on sopiva rahoitusväline tässä tapauksessa.

(1) KOM(98) 726, lopullinen.

(2) KOM(96) 567, lopullinen.

(3) KOM(98) 335, lopullinen.

(4) EYVL L 63, 4.3.1997.